[{"text_idx": "#000000", "text": "Miguel Ferna\u0301ndez celebras sian 70an datrevenon per antologio en la hispana"}, {"text_idx": "#000001", "text": "La 18an de majo la hispana poeto kaj tradukisto Miguel Ferna\u0301ndez farig\u0302as 70-jara. Naskig\u0302inte en 1950 en la andaluzia urbo Granado, fine de la sesdekaj jaroj li translokig\u0302is al Madrido, por studi kaj poste labori, kaj en c\u0302i tiu urbo li plu log\u0302as. Li esperantistig\u0302is en 1980 kaj baldau\u0306 prenis kontakton kun aliaj hispanaj amikoj same inklinitaj al la poezio kaj literaturo. Formig\u0302is tiel neformala rondo, kiun oni komence nomis la Hispana Opo, kaj kiu poste kreskis kaj farig\u0302is pli konata sub la kolektiva nomo Iberia Skolo.\nMiguel komencis tradukan karieron, interalie per verkoj de la granda poeto Federico Garci\u0301a Lorca, granadano kiel li mem, kiel la teatraj\u0302oj Sanga nupto kaj La domo de Bernarda Alba, unue publikigitaj okaze de la jubilea hispana kongreso en 1987. Al Garci\u0301a-Lorca, kiun li brile studis kaj tradukis ankau\u0306 poezie, li dedic\u0302is sian monografion Sur la spuroj de Federico Garci\u0301a Lorca, publikigitan de la Universitato de Santiago de Kompostelo. Alia favorata verkisto, same viktimo de la postmilita diktatuto sed malpli konata ekster Hispanio, estas lia preskau\u0306 samnomulo, Miguel Herna\u0301ndez, kies antologion li publikigis en 1988 (g\u0302i estis antau\u0306nelonge reeldonita de Hispana Esperanto-Federacio)."}, {"text_idx": "#000002", "text": "Liaj tradukoj plej ofte rilatas al verkistoj socie engag\u0302itaj, kaj en la lastaj jaroj li intensigis tiajn tradukojn kun antologioj kiel Poezio: armilo s\u0302argita per futuro (antologio de historia kontestema hispanlingva poezio) kaj Nova mondo en niaj koroj (de nuntempuloj), au\u0306 verkoj de Ramo\u0301n del Valle-Incla\u0301n, Jose\u0301 Sanchis Sinisterra, kaj aliaj modernaj hispanaj au\u0306toroj."}, {"text_idx": "#000003", "text": "Liaj unuaj konataj originalaj verkoj estis kolektivaj: la poemaro Ibere libere kaj la rakontaro Ekstremoj, kun siaj kolegoj Liven Dek (Miguel Gutie\u0301rrez Adu\u0301riz), Jorge Camacho kaj Gonc\u0327alo Neves, famigintaj la menciitan Iberan Skolon. Venis poste unuopaj kolektoj, unue El miaj sonoraj soloj (1996) kaj, post iom tro longa atendado, la novelaro La vorto kaj la vento (2016) kaj la poemaro Rev-ene (2018)."}, {"text_idx": "#000004", "text": "Miguel estas ankau\u0306 brila kantisto kaj deklamisto, kiu ofte akompanas la prezentadon de siaj verkoj per spektakleca stilo kaj plurfoje kunlaboris kun muzikistoj en kaj ekster Esperantujo. Li kreis au\u0306 kunordigis plurajn spektaklojn, inter kiuj lastatempe Vivu la teatro!, unue por hispana kongreso okazinta en Almagro (urbeto konata g\u0302uste pro sia rilato al tiu arto), kiu, post sia granda sukceso, estis denove programita en aliaj esperantistaj eventoj, ec\u0302 se jam ne c\u0302iam kun speciala rilato al teatro. Tiun sencon de spektaklo li kun sia amiko Miguel Gutie\u0301rrez Adu\u0301riz komencis lastatempe porti ankau\u0306 al la prezentado de la Belartaj Konkursoj de UEA, de kies j\u0302urio li estis komisiita kiel prezidanto (kun Adu\u0301riz kiel sekretario) ekde la jaro 2017a."}, {"text_idx": "#000005", "text": "Tiu brila prezentkapablo helpis lin ankau\u0306 plekti rilatojn kun aliaj au\u0306toroj kaj aktivuloj ekster la Esperanto-movado, kun kiuj li lastatempe amplekse kunlaboris, c\u0302u per tradukoj, c\u0302u en komunaj publikaj engag\u0302itaj prezentadoj. Tiu laboro de (en liaj vortoj) elkatakombigo favoris ne nur la reciprokan influon, sed ankau\u0306 la konsideron de Esperanto kiel tute normala lingvo en beletre influaj rondoj."}, {"text_idx": "#000006", "text": "La plej lasta frukto de tia elkatakombigo, kulture grava en si mem, farig\u0302is la j\u0302usa apero de la unua ampleksa verko de Miguel Ferna\u0301ndez en la hispana, nome, la antologio de poemoj el c\u0302iuj liaj libroj, de li mem tradukitaj en tiun lingvon. La titolo estas Semilla de arrebol (Semo de matenrug\u0302oj) kaj g\u0302i estis nur antau\u0306 kelkaj semajnoj publikigitaj de la baleara eldonejo Calumnia, en kies retejo eblas g\u0302in mendi jam en tiu momento, tute g\u0302ustatempe por la datreveno."}, {"text_idx": "#000007", "text": "La libron oni planis prezenti unuafoje okaze de la madrida Nokto de la Libroj, organizota de la regiona registaro okaze de la pasinta aprila Tago de la Libro, kaj c\u0302efe en evento antau\u0306vidita por junio en la Universitato de Granado. Bedau\u0306rinde, la gravaj sekvoj de la koronvirusa pandemio en Hispanio kau\u0306zis la nuligon de preskau\u0306 c\u0302iuj publikaj okazaj\u0302oj, kaj do la prezento nun farig\u0302os pli intima, almenau\u0306 g\u0302is kiam la cirkonstancoj ebligos pli malfermajn festadojn."}, {"text_idx": "#000008", "text": "Aliflanke, la anstatau\u0306o de renkontoj per virtualaj eventoj en Esperantujo donos al multaj la s\u0302ancon konatig\u0302i kun lia menciita lerteco pri kantado kaj deklamado, sen bezono vojag\u0302i. Kiel unua mallonga sperto, mi rekomendas lian mallongan sed vervan deklamadon de peco de Don Quijote en Esperanto, omag\u0302e al la libero, c\u0302e Poste, li estas anoncita kiel c\u0302efrolulo en la Virtuala Esperanto-Konferenco kiun ILEI organizas por la semajno de la 25a g\u0302is la 31a de julio anstatau\u0306e de sia nuligita kongreso. Kaj certe liaj planoj ne haltas tie..."}, {"text_idx": "#000009", "text": "La Ondo de Esperanto (en kies plej fres\u0302a 303a numero aperis granda poemo de la jubileanto) volonte alig\u0302as al la gratuloj, kiujn Miguel hodiau\u0306 akceptas."}, {"text_idx": "#000014", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000015", "text": "Demonstraj versioj de \u201cLa Ondo\u201d"}, {"text_idx": "#000016", "text": "Musklaku la kovrilon por legi pliajn informojn."}]